Title: SMERNICA RADY 92/104/EHS
Author: .Daniela Dulgerová
Last saved by: agenda0
Company: .

Návrh 
Nariadenie vlády Slovenskej republiky
z ....... 2002

o minimálnych požiadavkách na bezpečnosť a ochranu zdravia zamestnancov pri banskej činnosti  a pri dobývaní ložísk nevyhradených nerastov

	Vláda Slovenskej republiky podľa § 2 ods. 1 písm. e) zákona č. 19/2002, ktorým sa ustanovujú podmienky vydávania aproximačných nariadení vlády Slovenskej republiky nariaďuje:

§ 1
Predmet úpravy

	Toto nariadenie upravuje minimálne požiadavky na bezpečnosť a ochranu zdravia zamestnancov
a)	pri banskej činnosti^1) 

^1) § 2 zákona Slovenskej národnej rady č. 51/1988 Zb. o  banskej činnosti, výbušninách a o štátnej banskej správe v znení zákona Slovenskej národnej rady č. 499/1991 Zb.

b)	pri dobývaní ložísk nevyhradených nerastov vrátane úpravy a zušľachťovania nerastov, vykonávaných v súvislosti s ich dobývaním , pri zabezpečení a likvidácii banských diel a lomov ako aj pri vyhľadávaní a prieskume ložísk nevyhradených nerastov^2).

^2) § 3 písm. a) zákona Slovenskej národnej rady č. 51/1988 Zb. v znení zákona Slovenskej národnej rady č. 499/1991 Zb.

§ 2
Pracovisko

	Pracoviskom na účely tohto nariadenia  sa rozumejú všetky priestory určené ako pracovné miesta a hlavné a vedľajšie prevádzky ako aj zariadenia slúžiace na vykonávanie činností podľa § 1 vrátane ubytovní, prístupné pre zamestnancov v súvislosti s vykonávaním ich práce.

§ 3
Všeobecné požiadavky

     (1) Na zaistenie  bezpečnosti a ochrany zdravia zamestnancov zamestnávateľ vykoná potrebné opatrenia aby
a) pracoviská boli projektované, vybudované, vybavené, uvedené do prevádzky, prevádzkované a udržiavané tak, aby zamestnanci mohli vykonávať im pridelenú  prácu bez ohrozenia vlastnej bezpečnosti a zdravia alebo bezpečnosti a zdravia iných zamestnancov,
b) sa práca na pracoviskách vykonávala pod dozorom   zodpovednej osoby, 
c) práca spojená s osobitným nebezpečenstvom bola zverená  len oprávneným zamestnancom a vykonávaná v súlade s vydanými pokynmi,
d) všetky vydané pokyny boli zrozumiteľné pre všetkých zamestnancov, ktorých sa týkajú,
e) boli k dispozícii primerané prostriedky  na poskytnutie prvej pomoci,
f) boli v pravidelných časových intervaloch vykonávané    cvičenia týkajúce sa bezpečnosti     a ochrany zdravia pri práci.

     (2) Zamestnávateľ zabezpečí, aby bola pred začatím prác alebo činností vypracovaná príslušná prevádzková dokumentácia (technologický postup, pracovný postup, dopravný poriadok, prevádzkový poriadok alebo pokyny na obsluhu a údržbu) obsahujúca požiadavky osobitných predpisov ^3); prevádzková dokumentácia musí najmä 
a) určiť a posúdiť riziká, ktorým sú zamestnanci na pracoviskách vystavení,
b) prijať  zodpovedajúce opatrenia, aby sa plnili ustanovenia tohto nariadenia,
c) ustanoviť podmienky na bezpečné vytvorenie, prevádzkovanie a udržiavanie pracovísk a ich vybavenia.

     (3) Prevádzková dokumentácia sa musí aktualizovať, ak sa na pracoviskách vykonali dôležité zmeny a ak sa vykonali opatrenia na zabránenie opakovania určitých prípadov, ktoré ohrozujú bezpečnosť a ochranu zdravia.

     (4) Ak pracujú na tom istom pracovisku zamestnanci viacerých zamestnávateľov,  každý zamestnávateľ je zodpovedný za práce, ktoré riadi. Zamestnávateľ, ktorý je zodpovedný za pracovisko, koordinuje  vykonávanie všetkých opatrení týkajúcich sa bezpečnosti a ochrany zdravia zamestnancov a uvedie  vo svojej prevádzkovej dokumentácii cieľ tejto koordinácie  a opatrenia a postup na jeho uskutočnenie.  Koordinácia  nesmie ovplyvniť zodpovednosť  jednotlivých zamestnávateľov za plnenie povinností ustanovených týmto nariadením a osobitnými predpismi ^4).

     (5) Zamestnávateľ bezodkladne ohlási všetky  mimoriadne udalosti, ťažké,  smrteľné  a hromadné pracovné úrazy, havárie a poruchy  technického zariadenia príslušným orgánom podľa osobitných predpisov.^5)

––––––––––––––––––––––-
^3)  Napríklad zákon Národnej rady Slovenskej republiky č.330/1996 Z.z. o bezpečnosti a ochrane zdravia pri práci v znení zákona č. 95/2000 Z.z. a zákona č. 158/2001 Z.z., § 5 vyhlášky Slovenského banského úradu č.21/1989 Zb. o bezpečnosti a ochrane zdravia pri práci a bezpečnosti prevádzky pri banskej činnosti a činnosti vykonávanej banským spôsobom v podzemí, § 5 vyhlášky Slovenského banského úradu č.29/1989 Zb. o bezpečnosti a ochrane zdravia pri práci a bezpečnosti prevádzky pri banskej činnosti a činnosti vykonávanej banským spôsobom  na povrchu, § 5 vyhlášky Slovenského banského úradu č. 50/1989 Zb. o bezpečnosti a ochrane zdravia pri práci a bezpečnosti prevádzky pri úprave a zušľachťovaní nerastov.
^4)Napríklad § 8a ods. 6 a § 9 zákona Národnej rady Slovenskej republiky č.330/1996 Z.z. v znení zákona č. 158/2001 Z.z., vyhláška  Slovenského banského úradu č.21/1989 Zb.,  vyhláška Slovenského banského úradu č.29/1989 Zb. , vyhláška Slovenského banského úradu č. 50/1989 Zb. 
^5)Napríklad vyhláška Slovenského úradu bezpečnosti práce a Slovenského banského úradu č. 111/1975 Zb. o evidencii a registrácii pracovných úrazov a o hlásení prevádzkových nehôd (havárií) a porúch technických zariadení v znení vyhlášky Slovenského úradu bezpečnosti práce a Slovenského banského úradu č. 483/1990 Zb., vyhláška Slovenského banského úradu č. 21/1989 Zb., vyhláška Slovenského banského úradu č. 29/1989 Zb., vyhláška Slovenského banského úradu č. 50/1989 Zb. 

§ 4
Ochrana pred požiarmi, výbuchmi a zdravie ohrozujúcim ovzduším

     Zamestnávateľ vykoná  bezpečnostné a preventívne opatrenia primerané povahe prevádzky na zisťovanie a  predchádzanie vzniku a šíreniu požiarov a výbuchov, ako aj na ich zdolávanie a na predchádzanie výskytu výbušného  alebo zdravie ohrozujúceho ovzdušia. 

§ 5
Únikové a záchranné prostriedky

Zamestnávateľ zabezpečí a udržiava vhodné únikové a záchranné prostriedky, aby zamestnanci mohli v prípade bezprostredného a vážneho ohrozenia života alebo zdravia rýchlo a bezpečne opustiť pracoviská.

§ 6
Komunikačné, výstražné  a poplachové systémy

Zamestnávateľ  vykoná nevyhnutné opatrenia na zabezpečenie potrebných komunikačných, výstražných a poplachových systémov, použitím ktorých sa v prípade potreby môžu okamžite vykonať únikové a záchranné práce.

§ 7
Informovanie zamestnancov

     (1) Zamestnávateľ zabezpečí, aby zamestnanci alebo zástupcovia zamestnancov boli informovaní o všetkých opatreniach vykonaných na zaistenie bezpečnosti a ochrany zdravia zamestnancov na pracovisku, najmä tých , ktoré sú ustanovené v  § 3 až 6.

     (2)  Informácie musia byť zrozumiteľné pre všetkých zamestnancov, ktorých sa to týka.

§ 8
Zdravotný dohľad

     (1) Zamestnávateľ vykoná potrebné opatrenia aby sa zabezpečili lekárske prehliadky^) zamestnancov, primerané zdravotným a bezpečnostným rizikám pri práci.

^) Napríklad § 8a ods. 1 písm. n) a o) zákona Národnej rady Slovenskej republiky č. 330/1996 Z.z. v znení zákona č. 158/2001 Z.z., § 20 zákona Národnej rady Slovenskej republiky č. 98/1995 Z.z. o Liečebnom poriadku v znení neskorších predpisov, § 12 písm. k) zákona Národnej rady Slovenskej republiky č. 272/1994 Z.z. o ochrane zdravia ľudí v znení neskorších predpisov.

     (2) Opatrenia vykonané podľa  odseku 1 musia byť také , aby mal každý zamestnanec právo na preventívnu lekársku prehliadku, alebo sa jej musel podrobiť predtým, ako mu budú uložené úlohy, ktoré súvisia s činnosťami uvedenými v § 1, a aby sa táto prehliadka vykonávala následne v pravidelných časových intervaloch.

§ 9
Spolupráca zamestnávateľa a  zamestnancov

Spolupráca zamestnávateľa a zamestnancov sa uskutočňuje  v súlade s osobitnými predpismi ^7).

§ 10
Spoločné a prechodné ustanovenia

     (1) Pracovisko uvedené do prevádzky po nadobudnutí účinnosti tohto nariadenia musí spĺňať minimálne  požiadavky  na bezpečnosť  a ochranu  zdravia uvedené v prílohe.

     (2) Pracovisko uvedené do prevádzky pred nadobudnutím účinnosti tohto nariadenia, musí najneskôr do dvoch rokov od nadobudnutia účinnosti tohto nariadenia spĺňať minimálne požiadavky  na  bezpečnosť  a ochranu  zdravia uvedené v prílohe.

     (3) Zmeny na pracovisku vykonané po nadobudnutí účinnosti tohto nariadenia musia vyhovovať požiadavkám na bezpečnosť a ochranu zdravia na pracovisku uvedeným v prílohe.

§ 11
Účinnosť

Toto nariadenie nadobúda účinnosť 1. apríla 2002.

__________________
^7)  § 8e zákona Národnej rady Slovenskej republiky č. 330/1996 Z.z. v znení zákona č. 158/2001 Z.z.